इससे पहले टास गंवाने के बाद पहले बल्लेबाजी के लिये उतरे लायन्स ने अपने दोनों सलामी बल्लेबाज दस रन के अंदर गंवा दिये थे लेकिन इसके बाद रैना और कार्तिक ने लंबे शाट खेलने के अपने कौशल का जानदार नमूना पेश करके दिल्ली के आक्रमण को पूरी तरह से कुंद कर दिया था। दिल्ली को लचर क्षेत्ररक्षण का खामियाजा भी भुगतना पड़ा। रैना को ही दो और 40 रन के निजी योग पर जीवनदान मिला। ब्रैंडन मैकुलम (एक) और ड्वेन स्मिथ (नौ) के दूसरे ओवर की पहली दो गेंदों पर पवेलियन लौटने के बावजूद रैना ने लंबे शाट खेलना नहीं छोड़ा। कैगिसो रबाडा के इस ओवर में बायें हाथ के इस बल्लेबाज को श्रेयस अय्यर ने जबकि पावरप्ले के तुरंत बाद मोहम्मद शमी की गेंद पर मलरेन सैमुअल्स ने उनके आसान कैच छोड़े थे। ये दो अवसर छोड़ दिये जाएं तो 14 ओवर तक रैना और कार्तिक के करामाती शाट का दिलकश नजारा देखने को मिला। रैना ने पावरप्ले में लगातार गेंदें हवा में लहरायी लेकिन ये सभी शाट खाली जगहों को ध्यान में रखकर लगाये गये थे। मोहम्मद शमी पर छक्का और दो चौके तथा रबाडा पर लगाया गया छक्का इसी का परिणाम थे। कार्तिक का अमित मिश्रा के पहले ओवर में मिडविकेट पर लगाया गया उनका छक्का दर्शनीय था। रैना ने 32 गेंदों पर अर्धशतक पूरा करने के बाद सैमुअल्स पर मिडविकेट और गेंदबाज के सिर के ऊपर से दो दिलकश छक्के लगाकर डेयरडेविल्स के धुर प्रशंसक को भी तालियां बजाने के लिये मजबूर किया। रैना आखिर में रबाडा के शानदार थ्रो पर रन आउट होकर पवेलियन लौटे। कार्तिक ने इस बीच शाहबाज नदीम, कोरे एंडरसन और शमी पर छक्के लगाये। एंडरसन ने अपने बायें हाथ से बेहतरीन कैच लेकर उनकी पारी का अंत कर दिया। इसके बाद एकदम से पासा पलट गया और दिल्ली के गेंदबाजों की तूती बोलने लगी। क्षेत्ररक्षकों ने भी सुधरा प्रदर्शन किया। अय्यर और पंत ने जिस तरह से दौड़ लगाकर कैच लिये वह इसका सबूत था। इनमें आरोन फिंच का कैच भी शामिल था जिन्होंने 27 रन बनाये। एंडरसन का आखिरी ओवर महंगा साबित हुआ जिसकी आखिरी दो गेंदों पर रविंद्र जडेजा (नाबाद 18) ने छक्के लगाये। दिल्ली की तरफ से कमिन्स और रबाडा ने दो-दो विकेट लिये।